Umboðsmaður rakti ákvæði laga um stjórnsýslu og stjórnskipulag opinberra háskóla . Umboðsmaður benti á að mælt væri fyrir um skipan háskólaráðs í lögum þar sem löggjafinn hefði tekið afstöðu til hvernig háskólaráð væri skipað og hvaða fulltrúar ættu þar sæti . Umboðsmaður taldi jafnframt þurfa að hafa í huga að kærunefnd í málefnum nemenda starfaði á grundvelli innri reglna háskólans . Háskólaráði gæti þó , eins og stjórnvöldum almennt , verið heimilt að leita sér aðstoðar og ráðgjafar við úrlausn einstakra mála eða álitaefna . Í málinu hafði háskólaráð byggt á því að skýra bæri ákvæði laga um opinbera háskóla sem kveddi á um úrskurðarvald ráðsins með hliðsjón af því ákvæði sem mælti fyrir um að háskólaráð setti reglur , m.a. um málskotsrétt nemenda innan háskólans . Þegar lægi fyrir að háskólaráð hefði komið þessu á framfæri við mennta - og menningarmálaráðherra en það yrði að vera ákvörðun Alþingis hvort tilefni væri til breytinga á hlutverki ráðsins og þá hverra .